## Marián Cano valora que la Comunitat Valenciana va tancar en novembre un altre mes rècord en creació d’empreses

*** La Comunitat Valenciana encadena cinc mesos consecutius amb dades positives de constitució de societats, amb un creixement del 9,25 % en l’acumulat anual
* La consellera incidix en què “les xifres demostren que les polítiques econòmiques del Consell de Carlos Mazón estan funcionant”**

La consellera d’Innovació, Indústria, Comerç i Turisme, Marián Cano, ha valorat les xifres de creació d’empreses a la Comunitat Valenciana durant el mes de novembre passat, en el qual s’ha aconseguit la millor dada de tota la sèrie històrica.

En concret, la constitució de societats a la Comunitat Valenciana va pujar un 3 % en la dada interanual, amb un total de 1.181 societats mercantils constituïdes. “Això suposa”, segons ha indicat Cano, “que la Comunitat Valenciana encadena cinc mesos consecutius de creixement interanual”, la qual cosa demostra “que les polítiques que està posant en marxa el Consell de Carlos Mazón estan funcionant i tenen una resposta directa des de la part privada”.

En total, per a la constitució d’estes 1.181 empreses, es van subscriure un poc més de 88,45 milions d’euros, la qual cosa suposa un creixement del 308,47 % més respecte a la dada de fa un any. D’altra banda, i segons els mateixos registres, hi va haver un total de 187 dissolucions: 140 de manera voluntària, 2 per fusió i 45 per altres causes.

En el seu conjunt, el saldo acumulat durant els primers 11 mesos de 2024 és positiu per a la Comunitat Valenciana, amb 13.744 societats noves creades, la qual cosa suposa un 9,25 % més que l’any anterior i quasi dos punts per damunt de la mitjana nacional. Respecte a les dissolucions, fins al mes de novembre van caure un 4 %.

Fecha: 16/01/2025